CELEX: 32015D1873
Language: lt
Date: 1444262400000
Title: 2015 m. spalio 8 d. Tarybos įgyvendinimo sprendimas (ES) 2015/1873 dėl kontrolės priemonių taikymo 4-metil-5-(4-metilfenil)-4,5-dihidrooksazol-2-aminui (4,4′-DMAR) ir 1-cikloheksil-4-(1,2-difeniletil)piperazinui (MT-45)

20.10.2015   
            
            
               LT
            
            
               Europos Sąjungos oficialusis leidinys
            
            
               L 275/32
            
         TARYBOS ĮGYVENDINIMO SPRENDIMAS (ES) 2015/1873
   2015 m. spalio 8 d.
   dėl kontrolės priemonių taikymo 4-metil-5-(4-metilfenil)-4,5-dihidrooksazol-2-aminui (4,4′-DMAR) ir 1-cikloheksil-4-(1,2-difeniletil)piperazinui (MT-45)
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo,
   atsižvelgdama į 2005 m. gegužės 10 d. Tarybos sprendimą 2005/387/TVR dėl keitimosi informacija apie naujas psichoaktyvias medžiagas, jų rizikos įvertinimo ir kontrolės (1), ypač į jo 8 straipsnio 3 dalį,
   atsižvelgdama į Europos Komisijos pasiūlymą,
   atsižvelgdama į Europos Parlamento nuomonę,
   kadangi:
   
               (1)
            
            
               remiantis Sprendimo 2005/387/TVR 6 straipsniu neeiliniame Europos narkotikų ir narkomanijos stebėsenos centro (toliau – ENNSC) išplėsto mokslinio komiteto posėdyje parengta naujos psichoaktyviosios medžiagos 4-metil-5-(4-metilfenil)-4,5-dihidrooksazol-2-amino (4,4′-DMAR) rizikos įvertinimo ataskaita, ir 2014 m. rugsėjo 19 d. ši ataskaita pateikta Komisijai ir Tarybai;
            
         
               (2)
            
            
               4,4′-DMAR yra sintetinis pakeisto oksazolino darinys. Tai aminorekso ir 4-metilaminorekso (4-MAR) – dviejų sintetinių pagal 1971 m. Jungtinių Tautų psichotropinių medžiagų konvenciją kontroliuojamų stimuliantų – darinys;
            
         
               (3)
            
            
               4,4′-DMAR narkotikų rinkoje Sąjungoje yra mažiausiai nuo 2012 m. gruodžio mėn., apie ją per ankstyvojo perspėjimo sistemą pranešta 2012 m. gruodžio mėn. Devynios valstybės narės pranešė, kad medžiaga buvo aptikta atlikus poėmius, daugiausia baltų ar spalvotų miltelių ir tablečių forma, taip pat biologiniuose ir surinktuose mėginiuose;
            
         
               (4)
            
            
               naujų psichoaktyviųjų medžiagų rinkoje 4,4′-DMAR atsirado kaip „tyrimų cheminė medžiaga“, parduodama interneto mažmenininkų, ir dabar ji parduodama gatvės rinkoje. 4,4′-DMAR parduodama ir vartojama kaip savarankiška medžiaga, tačiau neteisėtoje rinkoje ji taip pat buvo apgaule parduodama kaip ekstazis ir amfetaminai;
            
         
               (5)
            
            
               nuo 2013 m. birželio mėn. iki 2014 m. birželio mėn. trijose valstybėse narėse užregistruotas 31 su 4,4′-DMAR siejamas mirties atvejis. Daugeliu atvejų 4,4′-DMAR arba buvo mirties priežastis, arba tikėtina, kad kartu su kitomis medžiagomis prisidėjo prie mirties. Viena valstybė narė pranešė apie nemirtino apsinuodijimo atvejį;
            
         
               (6)
            
            
               4,4′-DMAR toksiškumo tyrimų neatlikta;
            
         
               (7)
            
            
               duomenų apie 4,4′-DMAR vartojimo paplitimą nėra. Tačiau iš turimos informacijos darytina išvada, kad ši medžiaga nėra plačiai naudojama. Iš informacijos, gautos bylose, susijusiose su mirties atvejais, galima daryti išvadą, kad naudotojai to nežinodami vartojo 4,4′-DMAR, kai siekė gauti kitų stimuliantų;
            
         
               (8)
            
            
               gaminant, platinant, neteisėtai prekiaujant ir tiekiant 4,4′-DMAR Sąjungoje nusikalstamos grupuotės dalyvauja menkai. Nėra žinoma, kokie cheminiai pirmtakai ir sintetiniai gamybos būdai yra naudojami 4,4′-DMAR gaminti;
            
         
               (9)
            
            
               1961 m. Jungtinių Tautų bendrojoje narkotinių medžiagų konvencijoje ir 1971 m. Jungtinių Tautų psichotropinių medžiagų konvencijoje 4,4′-DMAR nėra nurodyta kaip kontroliuojama medžiaga. Šiuo metu ji nėra ir anksčiau nebuvo vertinama Jungtinių Tautų sistemoje ir toks vertinimas neplanuojamas;
            
         
               (10)
            
            
               joks medicininis ar veterinarinis 4,4′-DMAR naudojimas Sąjungoje nėra nustatytas ar pripažintas. Išskyrus tai, kad ši medžiaga naudojama kaip etaloninė analizės medžiaga bei tiriant jos chemines, farmakologines ir toksikologines savybes, nėra duomenų, kad ji būtų naudojama kitiems tikslams;
            
         
               (11)
            
            
               rizikos įvertinimo ataskaitoje atskleidžiama, kad yra mažai mokslinių įrodymų, susijusių su 4,4′-DMAR, ir nurodoma, kad jos keliamiems pavojams sveikatai ir socialinei rizikai įvertinti reikės tolesnių tyrimų. Tačiau šiuo metu turimų įrodymų ir informacijos pakanka, kad visoje Sąjungoje 4,4′-DMAR būtų taikomos kontrolės priemonės. Dėl 4,4′-DMAR vartojimo keliamo pavojaus sveikatai, kaip dokumentais patvirtinta jos aptikus keliais mirties atvejais, dėl to, kad naudotojai gali jos pavartoti to nežinodami, ir dėl to, kad ji neturi medicininės vertės, 4,4′-DMAR turėtų būti taikomos kontrolės priemonės;
            
         
               (12)
            
            
               kadangi trijose valstybėse narėse 4,4′-DMAR taikomos kontrolės priemonės pagal nacionalinės teisės aktus, kuriais vykdomi įsipareigojimai pagal 1971 m. Jungtinių Tautų psichotropinių medžiagų konvenciją, o penkios valstybės narės taiko kitas teisėkūros priemones šiai medžiagai kontroliuoti, visoje Sąjungoje taikomos jos kontrolės priemonės padėtų išvengti galimų sunkumų tarpvalstybinio teisėsaugos ir teisminio bendradarbiavimo srityse ir apsaugotų nuo pavojų, kuriuos gali kelti jos prieinamumas ir naudojimas;
            
         
               (13)
            
            
               remiantis Sprendimo 2005/387/TVR 6 straipsnio 2, 3 ir 4 dalimis neeiliniame ENNSC išplėsto mokslinio komiteto posėdyje parengta naujos psichoaktyviosios medžiagos 1-cikloheksil-4-(1,2-difeniletil)piperazino (MT-45) rizikos įvertinimo ataskaita, ir 2014 m. spalio 6 d. ši ataskaita pateikta Komisijai ir Tarybai;
            
         
               (14)
            
            
               MT-45 yra piperazino N,N′-disubstitutas, kuriame prie vieno iš piperazino žiedo azoto atomų yra prisijungęs cikloheksano žiedas, o prie kito azoto atomo yra prisijungusi 1,2-difeniletilo dalis. MT-45 yra vienas iš praėjusio amžiaus aštuntojo dešimtmečio pradžioje išrastų 1-(1,2-difeniletil)piperazino analgetikų;
            
         
               (15)
            
            
               MT-45 narkotikų rinkoje Sąjungoje yra nuo 2013 m. spalio mėn., kur ji parduodama kaip „tyrimų cheminė medžiaga“, daugiausia internete. ENNSC nustatė 12 tiekėjų ir mažmenininkų internete, siūlančių įsigyti MT-45, svetainių; atrodo, kad kai kurios jų įsikūrusios Sąjungoje;
            
         
               (16)
            
            
               viena valstybė narė pranešė apie iš viso 28 mirties atvejus nuo 2013 m. lapkričio mėn. iki 2014 m. liepos mėn. Daugeliu atvejų analitiškai patvirtintas MT-45 buvimas biologiniuose mėginiuose. Ta pati valstybė narė taip pat pranešė apie maždaug 18 nemirtino apsinuodijimo atvejų, kurių klinikiniai požymiai buvo panašūs į apsinuodijimo opioidais, o kai kuriais atvejais užfiksuota reakcija į opioido receptorių antagonistą naloksoną;
            
         
               (17)
            
            
               atlikta keletas tyrimų su gyvūnais, kurie rodo, kad ūmus MT-45 toksiškumas yra kelis kartus didesnis nei morfino;
            
         
               (18)
            
            
               iš šiuo metu turimos informacijos darytina išvada, kad MT-45 nėra plačiai naudojama. Panašu, kad ši medžiaga daugiausia naudojama namų aplinkoje naudotojų, norinčių išbandyti naują medžiagą, arba nuo opioidų priklausomų naudotojų, neturinčių prieigos prie heroino ar kokio nors kito opioido. Naudotojai MT-45 gali derinti su kitomis psichoaktyviosiomis medžiagomis. Informacijos apie socialinius pavojus, kurie gali būti susiję su MT-45, nėra;
            
         
               (19)
            
            
               nėra įrodymų, kad Sąjungoje gaminant, platinant, tiekiant MT-45 ir ja neteisėtai prekiaujant dalyvautų nusikalstamos grupuotės. Nėra žinoma, kokie cheminiai pirmtakai ir sintetiniai gamybos būdai yra naudojami MT-45, aptiktai valstybėse narėse, gaminti;
            
         
               (20)
            
            
               1961 m. Jungtinių Tautų bendrojoje narkotinių medžiagų konvencijoje ir 1971 m. Jungtinių Tautų psichotropinių medžiagų konvencijoje MT-45 nėra nurodyta kaip kontroliuojama medžiaga. Šiuo metu ji nėra ir anksčiau nebuvo vertinama Jungtinių Tautų sistemoje ir toks vertinimas neplanuojamas;
            
         
               (21)
            
            
               joks medicininis ar veterinarinis MT-45 naudojimas Sąjungoje nėra nustatytas ar pripažintas. Išskyrus tai, kad ši medžiaga naudojama kaip etaloninė analizės medžiaga bei tiriant jos chemines, farmakologines ir toksikologines savybes, nėra duomenų, kad ji būtų naudojama kitiems tikslams;
            
         
               (22)
            
            
               rizikos įvertinimo ataskaitoje atskleidžiama, kad yra mažai mokslinių įrodymų, susijusių su MT-45, ir nurodoma, kad jos keliamiems pavojams sveikatai ir socialinei rizikai įvertinti reikės tolesnių tyrimų. Tačiau šiuo metu turimų įrodymų ir informacijos pakanka, kad visoje Sąjungoje MT-45 būtų taikomos kontrolės priemonės. Dėl šios medžiagos keliamo pavojaus sveikatai, kaip dokumentais patvirtinta jos aptikus keliais mirties atvejais, ir dėl to, kad ši medžiaga neturi medicininės vertės, MT-45 turėtų būti taikomos kontrolės priemonės;
            
         
               (23)
            
            
               kadangi vienoje valstybėje narėje MT-45 taikomos kontrolės priemonės pagal nacionalinės teisės aktus, kuriais vykdomi įsipareigojimai pagal 1961 m. Jungtinių Tautų bendrąją narkotinių medžiagų konvenciją ir 1971 m. Jungtinių Tautų psichotropinių medžiagų konvenciją, o septynios valstybės narės taiko kitas teisėkūros priemones šiai medžiagai kontroliuoti, visoje Sąjungoje taikomos jos kontrolės priemonės padėtų išvengti galimų sunkumų tarpvalstybinio teisėsaugos ir teisminio bendradarbiavimo srityse ir apsaugotų nuo pavojų, kuriuos gali kelti jos prieinamumas ir naudojimas;
            
         
               (24)
            
            
               pagal Sprendimą 2005/387/TVR Tarybai suteikti įgyvendinimo įgaliojimai, kad būtų galima greitai ir remiantis ekspertinėmis žiniomis Sąjungos lygmeniu reaguoti atsiradus naujoms psichoaktyviosioms medžiagoms, kurias aptinka ir apie kurias praneša valstybės narės, toms medžiagoms taikant kontrolės priemones visoje Sąjungoje. Kadangi tokių įgyvendinimo įgaliojimų vykdymo inicijavimui taikomos sąlygos ir procedūra yra įvykdytos, turėtų būti priimtas įgyvendinimo sprendimas, kad 4,4′-DMAR ir MT-45 visoje Sąjungoje būtų taikomos kontrolės priemonės;
            
         
               (25)
            
            
               Danijai Sprendimas 2005/387/TVR yra privalomas, todėl ji dalyvauja priimant ir taikant šį sprendimą, kuriuo įgyvendinamas Sprendimas 2005/387/TVR;
            
         
               (26)
            
            
               Airijai Sprendimas 2005/387/TVR yra privalomas, todėl ji dalyvauja priimant ir taikant šį sprendimą, kuriuo įgyvendinamas Sprendimas 2005/387/TVR;
            
         
               (27)
            
            
               Jungtinei Karalystei Sprendimas 2005/387/TVR nėra privalomas, todėl ji nedalyvauja priimant šį sprendimą, kuriuo įgyvendinamas Sprendimas 2005/387/TVR, ir jis nėra jai privalomas ar taikomas,
            
         PRIĖMĖ ŠĮ SPRENDIMĄ:
   1 straipsnis
   Kontrolės priemonės visoje Sąjungoje taikomos šioms naujoms psichoaktyviosioms medžiagoms:
   
               a)
            
            
               4-metil-5-(4-metilfenil)-4,5-dihidrooksazol-2-aminui (4,4′-DMAR);
            
         
               b)
            
            
               1-cikloheksil-4-(1,2-difeniletil)piperazinui (MT-45).
            
         2 straipsnis
   Ne vėliau kaip 2016 m. spalio 21 d. valstybės narės imasi reikiamų priemonių pagal savo nacionalinę teisę, kad 1 straipsnyje nurodytoms naujoms psichoaktyviosioms medžiagoms būtų taikomos kontrolės priemonės ir baudžiamosios sankcijos, numatytos tų valstybių teisės aktuose, kuriais vykdomi jų įsipareigojimai pagal 1961 m. Jungtinių Tautų bendrąją narkotinių medžiagų konvenciją ir (arba) 1971 m. Jungtinių Tautų psichotropinių medžiagų konvenciją.
   3 straipsnis
   Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.
   Šis sprendimas taikomas pagal Sutartis.
   
      Priimta Liuksemburge 2015 m. spalio 8 d.
      
         
            Tarybos vardu
         
         
            Pirmininkas
         
         J. ASSELBORN
      
   
   
      (1)  OL L 127, 2005 5 20, p. 32.